1673. gads Latvijā

Šajā lapā ir apkopoti 1673. gada notikumi pašreizējās Latvijas teritorijā, kuras Kurzemes un Zemgales novadi atradās Kurzemes hercogistes sastāvā. Kurzemes ziemeļdaļā atradās Piltenes apgabals, kurš atradās Kurzemes hercogistē ar autonomijas tiesībām. Vidzemes novads ietilpa Zviedru Vidzemes sastāvā, kas bija Zviedrijas domīnija, bet Latgales novads poļu Vidzemes jeb Inflantijas sastāvā, kas bija Žečpospoļitas province.

Notikumi Latvijas teritorijā

Nezināms laiks vai visa gada laikā 
 Inflantiju pārvaldīja Polijas karalis un Lietuvas lielkņazs Mihals Koributs Višņoveckis.
 Kurzemes un Zemgales hercogistē valdīja hercogs Jēkabs Ketlers.
 Zviedru Vidzemē valdīja Zviedrijas karalis Kārlis XI.

 Kurzemes un Zemgales hercogistē no Dienvidamerikas pēc hercoga Jēkaba rīkojuma tika ievesti kartupeļi, un kā vienā no pirmajām Eiropas valstīm tie tika lietoti pārtikā. Dārgie kartupeļi tika ievesti caur Hamburgu līdz ar visu nosaukumu kartoffel, kuru vācieši paņēmuši vai nu no itāļu tartufoli, vai arī no spāņu tartuffo. Abi šie vārdi nozīmē trifeles, jo sākumā kartupeļi tika uzskatīti par trifeļu paveidu.
 Rīgas statūtos tika apstiprināts jauns kuģu karogs - zils ar baltu uz pusēm taisnstūra formā.
 Pēc zviedru valdības rīkojuma tika veiktas izmaiņas būvniecības likumā, kas paredzēja, ka pilsētu namu fasādēm ir jābūt vērstām pret ielu.
 Zviedrijas karalis uzaicināja no Vācijas Johanu Fišeru kļūt par Vidzemes superintendentu. Šajā pat gadā Fišers ieradās Rīgā.
 Pēc studijām Vitenbergas un Leipcigas universitātē no Vācijas uz Rīgu pārcēlās arī Baltijas vācu mācītājs un literāts Ernsts Gliks. Redzēdams garīgo stāvokli Vidzemes draudzēs, savā autobiogrāfijā par šo laiku rakstīja: "Pirmais trūkums, ko ierodoties šai zemē (Vidzemē), ar savām, gan jaunajām, tomēr Dieva godam kalpot gribīgajām acīm ieraudzīju, bija, ka latviešu baznīcai nav Bībeles un ka tādēļ dievkalpojumi šai valodā ir visai nožēlojamā stāvoklī. Tas mani mudināja šo (latviešu) valodu ar Dievam dotu stingru solījumu pamatīgi izpētīt un to pilnīgi apgūt."
 Vecauces draudze tika pie sava mācītāja un tur tika izveidots pastorāts. Līdz tam šo draudzi apkalpoja Lielauces mācītājs.
 Jezuīti pabeidza baznīcas atjaunošanu Daugavpils cietokšņa teritorijā.
 Par Zviedrijas karalienes Ulrikas Eleonoras līdzekļiem Vecpiebalgā tika uzcelta pirmā luterāņu baznīca.
 Lutriņos tika uzbūvēta jauna koka baznīca.
 Skrundā uzcēla nelielu koka baznīcu mācītāja muižā.
 Nurmuižas luterāņu baznīcā tika uzsākti lieli remontdarbi, kur bija paredzēts pilnībā nomainīt interjera iekārtu (šī iekārta ir saglabājusies līdz mūsdienām). 
 Rīgas zvanu lējējs Gerhards Maijers izlēja Jaunpils baznīcai jaunu zvanu.
 Rīgas rāte nolēma atjaunot stipri cietušās Māras dzirnavas.
 Kurzemes hercogistes dzelzs lietuvju vajadzībām Mežmuižā malkai tika izcirti ap 2000 ošu.
 Pēc tam, kad Rīgas rāte Jānim Reiteram nedeva atļauju mācīt bērnus, viņš gada beigās devās uz Vāciju.

Maijs 
 21. maijs — Kaselē Jēkaba Ketlera meita Marija Amālija salaulājās ar Hesenes-Kaseles landgrāfu Kārli.

Statistiski dati 
 Rīgas labības eksports: 1572 lasti rudzu un miežu, 115 lasti auzu (lasts rudzu 45 pūri, lasts miežu un auzu 60 pūri).

Kultūra 
 Viļņā nāca klajā Georga Elgera darbs garīgas katoļu dziesmas latviešu valodā "Cantiones spirituales ex Latinis, Germanicis & Polinicis translatae in idioma Lothavicum, additis pluribus."
 Rīgā tika izdots Georga Manceļa darba Vademecum (ceļvedis garīgajos tekstos latviešu valodā) "Lettißches VADE MECUM, oder Hand-Buch" trešais papildinātais izdevums. Klāt tika pievienoti Sālamana Sakāmie vārdi.
 Paplašinātajā “Vademecum” izdevumā savas pirmās garīgās dziesmas latviešu valodā ar atskaņām publicējis Kristofs Fīrekers.

Zinātne

Dzimuši 
 2. novembris — Joahims Kreicfelds, Ventspils kokgriezēju skolas mākslinieks, Usmas, Sakas un Vārmes baznīcas interjera autors. (miris 1721).

Miruši 
 10. oktobris — Mihals Koributs Višņoveckis, Višņovecku dinastijas Polijas karalis. Skaitījās arī Inflantijas jeb poļu Vidzemes lielkņazs. (dzimis 1640).

Atsauces 

Latvija
 
Notikumi Latvijā pēc gada